Derfor bør du velge påskeegget med omhu
Rasering av regnskog står for like stort CO₂-utslipp som alle verdens biler og fly til sammen. Likevel inneholder svært mye sjokolade «regnskogdödaren» palmeolje. – Påsken kan være en høytid for palmeolje. Dessverre, for palmeolje er virkelig en av miljøverstingene i matvareindustrien, sier Jasmine P. Puteri. Og seniorrådgiveren i Regnskogfondet har et poeng: Over 60 typer sjokolade og en rekke kjekspakker og ulike snacks og godteri inneholder palmeolje. Noen av disse varene er blant de virkelige gjengangerne i nordmenns påskeegg og tursekker. Produksjon av palmeolje er en av de store årsakene til avskoging og miljøødeleggelser i regnskogen. De største ødeleggelsene skjer i Indonesia og Malaysia. I Indonesia alene dekker plantasjene et område like stort som halve Norge! Raseringen av regnskog er ikke bare en katastrofe for menneskene og dyrene som lever der. Den forårsaker også massive utslipp av klimagasser og utrydder dyre- og plantearter. All verdens skoger binder opp rundt en tredjedel av de globale CO₂-utslippene. Og naturkrisen er ifølge FN like alvorlig som klimaendringene. Siden NRK-programmet «Forbrukerinspektørene» sjokkerte Norge da det avdekket matvareindustriens hemmelighet i 2012, har en rekke matvarer blitt palmeoljefrie. Men mer enn 170 ulike matvarer står fortsatt merket med at de inneholder palmeolje i Regnskogfondets palmeoljeguide. Deriblant mange av de varene du kanskje tenkte å kose deg med i påsken. De siste par årene har bruken av palmeolje faktisk gått opp, ikke ned, blant annet på grunn av krigen i Ukraina. Med de konsekvenser det gir for både klimaet og orangutanger, elefanter, sumatratigre og andre arter i Sørøst-Asias regnskoger. – Jeg oppfordrer alle til å sjekke Palmeoljeguiden før handleturen, for å se om noen av deres favoritter står der. I så fall bør du finne noen andre, sier Jasmine. For alternativer finnes. Selv om noen typer bakervarer, is, kjeks og pulverkaffe inneholder palmeolje, klarer andre produsenter å lage tilsvarende varer uten. Påskeegg-favoritten sjokolade er den varegruppen med klart flest «palmeoljesyndere», blant annet fordi oljen er fast ved romtemperatur. Men blant andre Nidar viser at det går an å produsere også dette helt palmeoljefritt. Du kan sjekke om «ditt» produkt inneholder palmeolje ved å lese på ingredienslisten på produktet. Produsentene kan nemlig ikke lenger «skjule» seg bak sekkebetegnelsen «vegetabilsk olje», uten å spesifisere hva slags type olje det er snakk om. Jasmine P. Puteri innser likevel at de færreste av oss har tid til å lese ingredienslisten på alle varene vi skal kjøpe. Men også da er det en enkel løsning: REMA 1000 har samarbeidet med Regnskogfondet siden 2014 og fjernet palmeoljen fra alle sine egne matvarer allerede samme år. Siden har dagligvareaktøren sagt nei til en rekke nye matvarer med palmeolje – deriblant svært mange av påskekos-varene – og funnet alternativer i stedet. – Vi har tatt et tydelig standpunkt. Det betyr at vi må takke nei til produkter som andre takker ja til. Det betyr også at vi jobber sammen med våre leverandører og produsenter for å finne gode alternativer uten palmeolje, sier Emilie Våge, leder for samfunnsansvar og bærekraft i REMA 1000. – Vi vet at kundene ønsker å handle mer bærekraftig. Samtidig er hverdagen for de fleste hektisk, og spesielt nå ser nok de fleste mer på prisen. Da er det viktig at våre kunder kan stole på at når de handler REMA 1000s egne matvarer, så kjøper de varer som er produsert på en ansvarlig måte, sier hun. REMA 1000 bidrar også årlig med å beskytte 2400 kvadratkilometer med regnskog gjennom økonomisk støtte til Regnskogfondet. Selv om avskogingen igjen øker i Indonesia, blant annet fordi krigen i Ukraina har økt markedet for palmeolje, er ikke Jasmine i tvil: Det nytter å kjempe for regnskogen. Og du og jeg kan gjøre et viktig bidrag – kun ved å være bevisste når vi handler. – Hva du spiser, kan ta fra orangutangene hjemmet og drive nye arter til utryddelse. Eller du kan kjøpe andre varer, påpeker hun. Belønningen er ikke bare bedre samvittighet. – 80 prosent av verdens plante- og dyreslag holder til i regnskogen. Rydding av skogen for plantasjedrift har trolig utryddet mange arter, sier Jasmine. Hun berømmer REMA 1000 for å ha tatt et så klart standpunkt og fått mange matprodusenter til å følge etter. – De har vært og er en ledestjerne når det gjelder å beskytte regnskogen, sier hun. 1. Sjekk innholdsfortegnelsen eller Regnskogfondets palmeoljeguide før du handler. Når sjekket du sist om kjeksen, kaken eller påskeegget inneholder palmeolje? 2. Velg påskelys uten palmeolje. Det finnes fortsatt mye palmeolje i noen produkter. Svanemerkede lys tillater hverken palmeolje, soya eller parafin. Lys laget av bivoks er også et miljøvennlig alternativ. 3. Såpe, hygieneartikler og kosmetikk er krevende. Her er palmeolje nevnt i ord du antageligvis aldri har hørt før, for eksempel retinol palmetate, glycerin, sodium lauryl sulfate og mange flere. Står det -palm på innholdsfortegnelsen, bør du styre unna. Her er oversikten over ingrediensene du bør være unngå.
Mange påskesjokolader og godterier inneholder palmeolje, som er en «miljøversting» i matvareindustrien. Palmeoljeproduksjon er en av hovedårsakene til avskogning i Indonesia og Malaysia. Regnskograsering forårsaker massive CO₂-utslipp, like store som alle biler og fly i verden kombinert, og fører til utryddelse av dyre- og plantearter. Over 170 matvarer inneholder fortsatt palmeolje, selv etter avsløringen fra NRK-programmet «Forbrukerinspektørene» i 2012. Bruken av palmeolje har økt de siste par årene, på grunn av krigen i Ukraina. REMA 1000 har samarbeidet med Regnskogfondet siden 2014 og fjernet palmeoljen fra alle sine egne matvarer samme år. Kjeden avviser en rekke nye matvarer med palmeolje. Forbrukere kan bidra ved å unngå produkter med palmeolje, og sjekke Regnskogfondets palmeoljeguide eller lese ingredienslisten på produktet. Jasmine P. Puteri, seniorrådgiver i Regnskogfondet, oppfordrer forbrukere til å være bevisste når de handler.